ΓΡΑΠΤΗ ΕΡΩΤΗΣΗ E-0019/99

υποβολή: Eryl McNally (PSE) προς την Επιτροπή

(19 Ιανουαρίου 1999)

Θέμα: Εναρμόνιση των τίτλων σπουδών

Αληθεύει ότι το δίπλωμα Bachelor of Science που αποκτάται στο Ηνωμένο Βασίλειο δεν αναγνωρίζεται ως επαρκές για την δυνατότητα συμμετοχής σε πανεπιστημιακές εξετάσεις στις οποίες πρέπει να συμμετάσχει υποχρεωτικά όποιος επιθυμεί να ασκήσει το λειτούργημα του διδασκάλου στην Ισπανία;

Πώς νομίζει η Ευρωπαϊκή Επιτροπή ότι μπορεί να βοηθήσει στην εναρμόνιση των προδιαγραφών όσον αφορά τους τίτλους σπουδών μεταξύ των διαφόρων κρατών μελών;

Απάντηση της κας Cresson εξ ονόματος της Επιτροπής

(5 Μαρτίου 1999)

Πρέπει να τονιστεί καταρχάς ότι σύμφωνα με το άρθρο 126 της συνθήκης ΕΚ τα θέματα που αφορούν το περιεχόμενο της εκπαίδευσης και την οργάνωση του εκπαιδευτικού συστήματος αποτελούν αρμοδιότητα των κρατών μελών. Αυτό σημαίνει ότι η αναγνώριση των διπλωμάτων για ακαδημαϊκούς σκοπούς δεν καλύπτεται από το κοινοτικό δίκαιο. Κατά συνέπεια, η κατάσταση των πολιτών που σπούδασαν σε ένα κράτος μέλος και επιθυμούν να εγγραφούν για σπουδές σε εκπαιδευτικό ίδρυμα ενός άλλου κράτους μέλους, ρυθμίζεται μόνο από το εθνικό δίκαιο και όχι από το κοινοτικό δίκαιο. Ωστόσο, κατ' εφαρμογή της αρχής της ίσης μεταχείρισης, το ίδρυμα του κράτους μέλους υποδοχής οφείλει να εφαρμόζει κατά την εγγραφή των σπουδαστών που είναι υπήκοοι άλλων κρατών μελών τους ίδιους όρους που ισχύουν για τους υπηκόους του.

Πολλές κοινοτικές οδηγίες έχουν εκδοθεί σχετικά με την επαγγελματική αναγνώριση των διπλωμάτων. Με την οδηγία 89/487ΕΟΚ του Συμβουλίου της 21ης Δεκεμβρίου 1988(1) δημιουργείται γενικό σύστημα αναγνώρισης των διπλωμάτων που χορηγούνται για κατάρτιση διάρκειας τουλάχιστον τριών ετών. Αυτή η οδηγία εφαρμόζεται για τους εκπαιδευτικούς. Αυτή η οδηγία δεν αποτελεί οδηγία εναρμόνισης της εκπαίδευσης. Σκοπός της είναι να συμβιβαστεί η ελευθερία κάθε κράτους μέλους σε ό,τι αφορά τα θέματα σχετικά με την εκπαίδευση, με το δικαίωμα όλων των πολιτών της Κοινότητας να ασκούν το επάγγελμά τους σε οποιοδήποτε κράτος μέλος.

Για τους σκοπούς της εφαρμογής αυτής της οδηγίας, νοείται ως "δίπλωμα", το δίπλωμα ή το σύνολο διπλωμάτων που έχουν χορηγηθεί από αρμόδια αρχή κράτους μέλους, από το οποίο προκύπτει ότι ο κάτοχός του διαθέτει τα απαιτούμενα επαγγελματικά προσόντα για να αναλάβει ή να ασκήσει το εν λόγω επάγγελμα στο κράτος μέλος προέλευσης.

Η πρόσβαση στο επάγγελμα του εκπαιδευτικού προϋποθέτει στα περισσότερα κράτη μέλη την κατοχή ενός συνόλου διπλωμάτων (πανεπιστημιακός τίτλος και παιδαγωγική κατάρτιση). Η οδηγία 89/487ΕΟΚ μεταφέρθηκε στο ισπανικό δίκαιο με το διάταγμα 1625/1991 της 25ης Οκτωβρίου 1991. Σε ό,τι αφορά το επάγγελμα του εκπαιδευτικού, η διαδικασία αναγνώρισης περιγράφεται λεπτομερώς στο υπουργικό διάταγμα της 23ης Ιανουαρίου 1995 (δημοσιεύτηκε στην Εφημερίδα της Κυβερνήσεως της Ισπανίας (ΒΟΕ), τεύχος 24 της 28ης Ιανουαρίου 1995).

Σύμφωνα με αυτές τις διατάξεις, καθώς και τις διατάξεις της οδηγίας, ο διακινούμενος που κατέχει δίπλωμα "εκπαιδευτικού" ενός άλλου κράτους μέλους (στην περίπτωση του Ηνωμένου Βασιλείου, πρόκειται για το "Bachelor" και το "post graduate certificate in education") μπορεί να απαιτήσει αναγνώριση αυτών των διπλωμάτων, ώστε να ασκήσει το επάγγελμα του εκπαιδευτικού στην Ισπανία.

Αντιθέτως, όταν το Ηνωμένο Βασίλειο είναι η χώρα υποδοχής, δικαίωμα αναγνώρισης έχουν οι διακινούμενοι οι οποίοι κατέχουν το δίπλωμα που απαιτείται για την πρόσβαση στο επάγγελμα του εκπαιδευτικού στη χώρα καταγωγής τους (στην περίπτωση της Ισπανίας είναι ο τίτλος "Licenciado et du Certificado de Aptitud Pedagσgica").

Το άτομο το οποίο δεν έχει πλήρη κατάρτιση "εκπαιδευτικού" σε ένα κράτος μέλος και το οποίο επιθυμεί να εργασθεί ως εκπαιδευτικός σε ένα άλλο κράτος μέλος, έχει δύο επιλογές: α) να συμπληρώσει το κενό στην παιδαγωγική κατάρτιση και να αποκτήσει το πιστοποιητικό παιδαγωγικής σχολής στη χώρα προέλευσης και, κατόπιν, να ζητήσει την επαγγελματική αναγνώριση σύμφωνα με την οδηγία και την εθνική νομοθεσία για τη μεταφορά της; ή β) να παρακολουθήσει στη χώρα υποδοχής την παιδαγωγική κατάρτιση που καταλήγει στην απόκτηση του απαιτούμενου πιστοποιητικού παιδαγωγικής σχολής; για το σκοπό αυτό, πρέπει να καθοριστεί προηγουμένως η ακαδημαϊκή ισοτιμία του διπλώματός του, θέμα που δεν εξαρτάται από το κοινοτικό δίκαιο.

(1) ΕΕ L 19 της 24.1.1989.